Video: 'Superster'-sanger se groot plan vir sy groot vraag | Maroela Media
Vir 'n hele maand lank het die Afrikaanse sanger en televisieaanbieder Anthonie Bougas van Supersterre-faam beplan aan 'n verlowing so reg uit 'n romantiese komedie. En nou kon hy die vrugte pluk van al dié harde werk: Anthonie is "verlief én verloof" aan sy "beste vriendin".
Hy het Sondag aan Maroela Media gesê dit was nie maklik om dié planne van sy meisie van agt maande, Launette van Niekerk, weg te steek nie. Hy wou dit 'n verlowing maak wat haar sou oorrompel en met geen ander keuse laat as om 'ja' te sê nie. Daarom het hy alles wat hy die laaste paar jaar danksy romantiese flieks geleer het, sommer op een groot dag ingespan.
Anthonie en Launette het na die Phi Phi-eilande in Thailand gereis sodat hy haar die groot vraag kon vra. Hy het selfs voor die vakansie haar ouers toestemming om hul dogter se hand gevra. "Ek wou eers die seën van haar ouers hê voordat ek met enigiets anders voortgaan," vertel 'n opgewekte Anthonie. "Dit was net so spanningsvol soos jy jouself sal kan indink: ek, die stadsjapie, kom om die oom van die platteland se dogter te gaps! Maar hulle was bly vir ons en het hulle seën vir die verlowing gegee.
"Toe ons uiteindelik vertrek, het ek 'n hele plan gehad: Launette was onder die indruk dat ons na die Phi Phi-eilande toe gaan om 'n advertensie vir 'n juweliersmaatskappy te verfilm. Min het sy geweet dat ek haar tydens die verfilming van dié kamtige advertensie sou vra om vir altyd myne te wees."
Dit was 'n "angswekkende" drie uur lange bootreis na die Phi Phi-eilande toe, vertel hy. "Ek het heeltyd net gedink hoe dit gaan afspeel en dan bly-opgewonde geraak vir die groot oomblik. As 'n ou só graag die groot vraag wil vra, raak 'n drie uur lange rit effe spanningsvol!"
Met die verfilming van die "advertensie" op die eiland het die paartjie kamtig eers twee toetslopies gehad. Aan die einde van die video moes Launette elke keer 'n hartvormige juweliersboksie oopmaak en dan 'n briefie daarin lees. Die derde keer was dié briefie die groot vraag.
"Sy het onmiddellik trane in haar oë gekry," vertel hy verder. "Toe sy sien die derde papiertjie is getik [waar die ander twee handgeskrewe was] het sy geweet iets is aan die gang. Die oomblik was so groot, ek kan amper nie eers onthou wat ek deur die hele verlowing gesê het nie. Dit was vir haar ook 'n ongelooflike groot oomblik, maar sy het onmiddellik ja gesê. Ek is in die wolke."
Die paartjie beplan nou om vir nog 'n week in Thailand vakansie te hou voordat hulle na Suid-Afrika terugkeer. Hulle sal dan 'n amptelike verlowingspartytjie saam met albei se families op die Vaalrivier hou. Daar is nog nie enige trouplanne of 'n troudatum nie, sê hy.
"Die belangrikste is dat sy nou daardie ring dra en net myne is. En die ring is groot genoeg sodat jy 30 m ver kan sien dat sy 'gevat' is. Vir nou wil ek net eers ons verlowing geniet; iets wat my die gelukkigste mens op aarde maak. En dan wil ek die video van ons verlowing oor en oor kyk – want dit sal vir altyd die grootste oomblik in my lewe wees."
Launette (Foto: Verskaf)
Mens mag daarna kyk, maar jy mag nie die tien gebooie oortree nie.
Wat geld nie alles kan doen nie.
Baie geluk en baie mooi maar ek het GEEN idee wie een van die twee is nie .. Hoop julle jongmense is baie gelukkig.